Μπαρμπάρα Μπρουκάλσκα

Η **Μπαρμπάρα Μπρουκάλσκα** (, 4 Δεκεμβρίου 1899 - 6 Μαρτίου 1980) ήταν Πολωνή αρχιτέκτονας, θεωρητικός της αρχιτεκτονικής, εξέχουσα εκπρόσωπος του Λειτουργισμού, μέλος της αβάν-γκαρντ ομάδας Praesens και καθηγήτρια στο Πολυτεχνείο της Βαρσοβίας. Ήταν επίσης σύζυγος του αρχιτέκτονα Στανίσουαφ Μπρουκάλσκι.

## Βιογραφία
Η Μπρουκάλσκα γεννήθηκε στο Μπζέστσε, στο Βοεβοδάτο Μασοβίας. Η πρώτη της δουλειά ήταν με τον σύζυγό της, τον Στανίσουαφ Μπρουκάλσκι. Όπως και άλλα μέλη της  αβάν-γκαρντ ομάδας Praesens (που ιδρύθηκε το 1926), επηρεασμένα από την ιδέα του Le Corbusier για τη «μηχανή της ζωής», υπήρξαν υπέρμαχοι της φθηνής κατοικίας, που είχε έμφαση στην καθαρή, απλή λειτουργικότητα. Οι ιδέες της Μπρουκάλσκα για το εσωτερικό των προσιτών σπιτιών για τους εργαζόμενους περιλάμβαναν τον συνδυασμό σε ένα δωμάτιο των λειτουργιών της κουζίνας και της τραπεζαρίας, περιορίζοντας τα έπιπλα στα πιο απλά και απαραίτητα, και ένα σύστημα ενσωματωμένων ντουλαπιών, πάγκων, νεροχυτών και εστιών, σχεδιασμένο για να είναι πρακτικό και υγιεινό. Για την περιοχή κουζίνας-τραπεζαρίας, επέμεινε επίσης σε λευκούς τοίχους, λευκό λινοτάπητα και λευκά καλύμματα επιφανειών, για να το φέρει όσο το δυνατόν πιο κοντά στις συνθήκες ενός εργαστηρίου. Διακήρυξε ότι «παραδίδουμε τις κουζίνες ήδη επιπλωμένες, δεδομένου ότι κανείς δεν θα ήταν σε θέση να τοποθετήσει τα τραπέζια και τους μπουφέδες τους - συχνά τόσο παράλογα σχεδιασμένα - σε αυτό το μικρό χώρο». Από το 1927 έως το 1938, οι Μπρουκάλσκι συνεργάστηκαν επίσης στο σχεδιασμό των εσωτερικών των επιβατικών πλοίων.

Λόγω των οικονομικών συνθηκών που επικρατούσαν, η χρηματοδότηση έργων για τις εργατικές κατοικίες ήταν προβληματική και οι ίδιοι οι εργαζόμενοι δεν επιθυμούσαν να ζήσουν σε τέτοιες εξαιρετικά λειτουργικές κατοικίες. Παρά τις αποτυχίες αυτές, οι Μπρουκάλσκι συνέχισαν το ιδεαλιστικό τους όραμα μέχρι τα μέσα της δεκαετίας του 1930. Συνέχισαν να σχεδιάζουν απλοποιημένα έπιπλα - για την έκθεση «Μικρότερο Διαμέρισμα» (1930), τον διαγωνισμό «Εσωτερικό», που διοργάνωσε το Ινστιτούτο Προπαγάνδας Τέχνης (1932), και μια έκθεση που πραγματοποιήθηκε σε σπίτια της Εταιρείας Εργατών της Βαρσοβίας (1935).

Ο Στανίσουαφ Μπρουκάλσκι κρατήθηκε σε ένα ναζιστικό στρατόπεδο αιχμαλώτων πολέμου από το 1939 έως το 1944. Μετά το Β΄ Παγκόσμιο Πόλεμο, η Μπρουκάλσκα και ο σύζυγός της εργάστηκαν πιο ανεξάρτητα, κυρίως στη Βαρσοβία, αν και και οι δύο απομακρύνθηκαν από τους περιορισμούς του λειτουργικού στυλ και κινήθηκαν προς πιο οργανικές μορφές εμπνευσμένες από ιστορικό προηγούμενο. Η Μπρουκάλσκα σχεδίασε, μεταξύ άλλων, ένα συγκρότημα κατοικιών στο Οκέντσιε (Okęcie) και τον Οίκος Ευγηρίας Ματίσιακ (Matysiak). Επίσης, και οι δύο διορίστηκαν στο Πολυτεχνείο της Βαρσοβίας. Η Μπρουκάλσκα πέθανε στη Βαρσοβία.

## Αξιοσημείωτα έργα

* Συγκροτήματα κατοικιών IV, VII και IX στη συνοικία Ζολίμπος, Οικιστικός Συνεταιρισμός (1927-1939) 
* Σπίτι στην Οδό Νιεγκολέφσκι 8 στη Βαρσοβία (1927-1928) 
* Ανασυγκρότηση του Dom pod Orłami (Οίκος κάτω από το Σήμα των Αετών) στη Βαρσοβία (1948-1950) 
* Οικία Ματίσιακ στη Βαρσοβία (1956) 
* Εκκλησία στο Τρόσιν (1956-1975) 
* Ανάπτυξη κατοικιών στη συνοικία Οκέντσιε της Βαρσοβίας (1960) 
* Βουλή του Κοινοβουλίου, εσωτερικό (1964) 
* Εκκλησία στο Σίπνιεφ (1971-1974) 

## Παραπομπές



Κατηγορία:Πολωνοί αρχιτέκτονες
Κατηγορία:Απόφοιτοι του Τεχνολογικού Πανεπιστημίου της Βαρσοβίας